Kommissionens forordning (EF) nr. 711/2004

af 16. april 2004

om overgangsforanstaltninger for så vidt angår importlicensansøgninger i henhold til forordning (EF) nr. 780/2003 vedrørende åbning og forvaltning af et delkontingent for frosset kød af hornkvæg henhørende under KN-kode 0202 og for varer henhørende under KN-kode 0206 29 91 som følge af Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse af Den Europæiske Union

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 2, stk. 3,

under henvisning til akten vedrørende Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 41, stk. 1, og

ud fra følgende betragtninger:

(1) I Kommissionens forordning (EF) nr. 780/2003(1) er der fastsat bestemmelser om åbning og forvaltning af et delkontingent på 34450 tons frosset kød af hornkvæg med løbenummer 09.4003 for perioden 1. juli 2003 til 30. juni 2004 (delkontingent II) opdelt i to halvårsperioder.

(2) For at erhvervsdrivende i Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet (de nye medlemsstater) kan udnytte dette delkontingent fra 1. maj 2004, blev de mængder, der står til rådighed i kontingentperioden 1. januar til 30. juni 2004, delt i to dele på et pro rata temporis-grundlag ved Kommissionens forordning (EF) nr. 2341/2003(2). Der kan indgives licensansøgninger i perioden 5. til 8. januar 2004 og 3. til 7. maj 2004.

(3) I artikel 8-11 i del III i Kommissionens forordning (EF) nr. 780/2003 er der fastsat særlige bestemmelser om godkendelse af erhvervsdrivende, der ansøger om importlicenser for delkontingent II. For at sikre erhvervsdrivende i de nye medlemsstater adgang til importlicenser fra den dato, hvor disse lande tiltræder Den Europæiske Union, bør der vedtages overgangsforanstaltninger.

(4) Erhvervsdrivende i de nye medlemsstater bør kunne ansøge om importlicenser for delkontingent II i perioden 3. til 7. maj 2004 uden forhåndsgodkendelse. De bør kunne dokumentere, at de virkelig er beskæftiget med import eller eksport af oksekød fra og til tredjelande. Der skal således fremlægges bevis for, at der for nylig er importeret eller eksporteret mængder af et vist omfang. For så vidt angår kravet om bevis for handelsvirksomhed, bør ansøgerne i de nye medlemsstater kunne lægge ikke blot handel med Den Europæiske Union, men også handel med alle tredjelande til grund.

(5) For at sikre at ordningen fungerer korrekt, og fordi der er så kort tid til at kontrollere ansøgerne, bør der vedtages bestemmelser om, at myndighederne i de nye medlemsstater foretager efterfølgende revisionskontrol hos importlicensansøgere i disse lande.

(6) Hvis der er åbenlyse grunde til at formode, at fiktive erhvervsdrivende har ansøgt om importlicenser, bør de nye medlemsstater foretage en mere detaljeret gennemgang af ansøgningerne.

(7) Hvis fiktive erhvervsdrivende i de nye medlemsstater har ansøgt om importlicenser, eller hvis licenserne er udstedt på grundlag af forfalsket eller svigagtig dokumentation, bør der pålægges sanktioner. Disse sanktioner bør også gælde for erhvervsdrivende i Den Europæiske Union i dens sammensætning pr. 30. april 2004, hvis de står i forbindelse med fiktive erhvervsdrivende i de nye medlemsstater eller har været indblandet i forelæggelse af forfalsket eller svigagtig dokumentation.

(8) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

1. Som undtagelse fra artikel 11 i forordning (EF) nr. 780/2003 må erhvervsdrivende i Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet (i det følgende benævnt "de nye medlemsstater") ansøge om importlicenser for delkontingent II i perioden 3. til 7. maj 2004 uden at være forhåndsgodkendt af myndighederne i den medlemsstat, hvor de er etableret.

2. Som undtagelse fra artikel 12 i forordning (EF) nr. 780/2003 må erhvervsdrivende, der er etableret i de nye medlemsstater, kun ansøge om importlicenser for det i stk. 1 nævnte delkontingent i den medlemsstat, hvor de er momsregistreret.

3. En licensansøgning er kun gyldig, hvis den indsendes til den ansvarlige myndighed i den pågældende nye medlemsstat ledsaget af dokumentation for:

a) at ansøgeren i 2002 og 2003 for egen regning har udøvet handelsvirksomhed i form af import fra eller eksport til andre lande af oksekød henhørende under KN-kode 0201, 0202 eller 0206 29 91

b) at ansøgeren som led i denne virksomhed:

- i løbet af de to nævnte år har importeret mindst 100 tons oksekød, udtrykt i produktvægt, og

- i løbet af de to nævnte år har eksporteret mindst 220 tons oksekød, udtrykt i produktvægt, og

at dette er sket ved mindst to forretninger om året.

Erhvervsdrivende, der pr. 1. januar 2004 er ophørt med deres virksomhed inden for oksekødssektoren, godkendes ikke i forbindelse med dette delkontingent.

I denne artikel forstås ved "andre lande" alle tredjelande, herunder medlemsstaterne i Den Europæiske Union i dens sammensætning, dagen før tiltrædelsestraktaten af 2003 træder i kraft.

4. Den erhvervsdrivende skal for at dokumentere at have drevet handelsvirksomhed for egen regning som omhandlet i stk. 3, litra a), fremlægge dokumentation i form af handelsfakturaer og officielle regnskaber såvel som ethvert andet dokument, der over for medlemsstaten godtgør, at den krævede handelsvirksomhed kun vedrører den pågældende ansøger.

5. Bevis for import eller eksport føres udelukkende ved hjælp af tolddokumenter behørigt påtegnet af toldmyndighederne i de nye medlemsstater.

De nye medlemsstater kan acceptere kopier af ovennævnte dokumenter, når de er behørigt attesteret af myndighederne.

6. De nye medlemsstater undersøger og kontrollerer, om den forelagte dokumentation er gyldig.

7. Et selskab, der er oprettet ved en fusion af flere selskaber, som hver især har ret til at ansøge i henhold til stk. 2-4, har de samme rettigheder som disse tidligere selskaber.

Artikel 2

1. De nye medlemsstater skal sikre sig, at ansøgerne ikke er indbyrdes afhængige, som defineret i artikel 143 i Kommissionens forordning (EØF) nr. 2454/93(3), hvor:

- to eller flere ansøgere i beviset for import eller eksport som omhandlet i artikel 1, stk. 3, i nærværende forordning er indført som havende samme postadresse, eller

- to eller flere ansøgere på ansøgningstidspunktet er opført i momsregisteret eller i et lignende officielt register på den samme postadresse, eller

- de nye medlemsstater har grund til at formode, at ansøgerne står i forbindelse med hinanden med hensyn til forvaltning, personale eller forretninger.

2. Hvis det konstateres, at ansøgere er indbyrdes afhængige, afvises alle de pågældende ansøgninger, medmindre de berørte ansøgere ved hjælp af yderligere beviser kan godtgøre over for myndighederne, at de er uafhængige af hinanden med hensyn til forvaltning, personale og alle forretninger, der er forbundet med deres handelsvirksomhed eller tekniske virksomhed.

3. Hvis en ny medlemsstat eller en medlemsstat i Den Europæiske Union i dens sammensætning pr. 30. april 2004 har grund til at formode, at en ansøger i en ny medlemsstat med hensyn til forvaltning, personale eller forretninger står i forbindelse med en ansøger i en anden ny medlemsstat eller i en medlemsstat i Den Europæiske Union i dens sammensætning pr. 30. april 2004, skal de pågældende medlemsstater hver især undersøge, om der består en forbindelse i den betydning, der er defineret i artikel 143 i forordning (EØF) nr. 2454/93.

Med henblik herpå sender myndighederne i de nye medlemsstater senest den 15. maj 2004 en liste til Kommissionen over de erhvervsdrivende, der har ansøgt om importlicenser for delkontingent II i perioden 3. til 7. maj 2004. Listerne skal indeholde navn og adresse på de pågældende erhvervsdrivende. Kommissionen videresender derefter de modtagne lister til myndighederne i alle medlemsstaterne sammen med listen over de erhvervsdrivende, der er godkendt af medlemsstaterne i Den Europæiske Union i dens sammensætning pr. 30. april 2004.

4. Efter perioden for udstedelse af licenser skal de nye medlemsstater kontrollere mindst en tredjedel af ansøgerne for at sikre sig, at disse ikke er afhængige af hinanden i den betydning, der er defineret i artikel 143 i forordning (EØF) nr. 2454/93.

Hvis det konstateres, at ansøgere er indbyrdes afhængige, vil de licenser, der er udstedt til de berørte erhvervsdrivende i forbindelse med ansøgningsperioden 3. til 7. maj 2004, blive inddraget med tilbagevirkende kraft sammen med de fordele, der allerede er indrømmet på grundlag heraf, medmindre de pågældende erhvervsdrivende ved hjælp af yderligere beviser kan godtgøre over for myndighederne, at de er uafhængige af hinanden med hensyn til forvaltning, personale og alle forretninger, der er forbundet med deres handelsvirksomhed eller tekniske virksomhed.

5. Hvis det efterfølgende konstateres, at en licensansøgning blev antaget på grundlag af forfalsket eller svigagtig dokumentation, vil licenser, der er udstedt i forbindelse med ansøgningsperioden 3. til 7. maj 2004 til erhvervsdrivende, der er indblandet i fremlæggelsen af en sådan dokumentation, blive inddraget med tilbagevirkende kraft sammen med de fordele, der allerede er indrømmet på grundlag heraf.

Artikel 3

Denne forordning træder i kraft med forbehold af, at traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse træder i kraft, og da på datoen herfor.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 16. april 2004.

På Kommissionens vegne

Franz Fischler

Medlem af Kommissionen

(1) EUT L 114 af 8.5.2003, s. 8.

(2) EUT L 346 af 31.12.2003, s. 33. Ændret ved forordning (EF) nr. 385/2004 (EUT L 64 af 2.3.2004, p. 24).

(3) EFT L 253 af 11.10.1993, s. 1.